Opeacionet e monedhës Bitcoin në Teksas 
Në Rockdale, dy fabrika të verifikimit të transaksioneve të monedhës dixhitale Bitcon, përdorin sisteme të fuqishme kompjuterike, pjesë e prirjes në shkallë botërore për monedhën dixhitale. 
“Im atë ka punuar në këtë qytezë për 40 vjet. Unë punoja tek termocentrali në anën tjetër të rrugës”, thotë Steve Pruitt, banor i qytezës Rockdale Mbylla e fabrikës së aluminit në vitin 2008 goditi rëndë familjen Pruitt. Mbyllja e termocentralit, kohët e fundit, e rëndoi edhe më shumë gjendjen. Qyteza humbi më shumë se 1000 vende pune. Por një industri e re ka mbërritur aty, operacionet e monedhës Bitcoin. Qyteza Rockdale tani ka dy qendra operacionesh për monedhën dixhitale. Veprimtari të tilla po përhapen në të gjithë shtetin e Teksasit, kryesisht pasi Kina nxori jashtë ligjit monedhat dixhitale. Vitet e fundit është shtuar interesi për tregun e paqëndrueshëm të kriptomoedhave edhe pse shumë njerëz kanë humbur para. Por qyteza e mirëpret këtë industri. “Jemi të hapur për biznes”, thotë për Zërin e Amerikës John King, kryebashkiaku në largim i qytezës Rockdale. Rrjetet kompjuterike konkurrojnë me njëra-tjetrën për të zgjidhur probleme të ndërlikuara matematikore për verifikimin e transaksioneve në sistemet e ndërlidhura kompjuterike. Por shtimi i kësaj veprimtarie po ngre shqetësime financiare dhe mjedisore. “Whinstone”, me qendër në këtë qytet, është operacioni më i madh për monedhën Bitcoin në Amerikën e Veriut. Një nga drejtuesit e “Whinstone”, Chad Everett Harris, thotë se ka disa arsye për të qenë këtu. "Teksasi ka hequr kufizimet e tregut. Qeveria ofron mbështetje, stimuj, programe trajnimi dhe fuqia punëtore është e volitshme", thotë ai. Disa banorë, si Gary Smith, thonë se nuk e kuptojnë operacionin e monedhës dixhitale. “Nuk e kuptoj 100 për qind, dhe e di që shumë njerëz ndihen kështu”, thotë ai. Sidoqoftë, ajo ka sjellë vende pune. Disa shpresojnë që operacionet e monedhës Bitcon do të zgjerohen deri sa të vijnë edhe industri të tjera. "Derisa të vijë një industri tjetër e fuqishme, si përshembull një furrnaltë alumini, nuk do të ketë kthim tek ditët e mira që kemi shijuar dikur”, thotë Steve Pruitt, banor i qytezës Rockdale. Operatorët e monedhës Bitcoin janë përpjekur të fitojnë simpatinë e komunitetit. Jim Gibson është drejtor i zhvillimit ekonomik të qytetit. “Ata i kanë dhuruar komunitetit një pemë shumë të madhe Krishtlindjesh dhe kanë bërë donacione që policia të blejë një qen që nuhat drogën”, thotë për Zërin e Amerikës Jim Gibson, drejtor i zhvillimit ekonomik të qytetit. Të qenit kryeqytet i operacioneve të monedhës Bitcon ka bërë që qyteti të bëhet magnet i industrisë, thotë zoti Gibson, duke shtuar se janë rritur kërkesat për regjistrim biznesesh. “Problemet që hasim janë energjia elektrike, toka dhe koha e pamjaftueshme. Duhen 18-24 muaj për të ndërtuar një nënstacion të ri elektrik dhe shumica e bizneseve duan t’i fillojnë operacionet brenda tre muajsh”. Sasia e madhe e energjisë që nevojitet për operacionet e kriptomonedhave është problematike. Para valës së fundit të temperaturave të larta, firma “Whinstone” publikoi një video mesazh. “Gjatë kësaj periudhe fabrikat tona do të ndalojnë përdorimin e energjisë elektrike në mënyrë që kjo energji të përdoret nga komuniteti”. Aktiviteti i kriptove në qytet e nxiti zotin Gibson që të bënte një hap në këtë treg. “Bleva një kriptomonedhë. Nuk do të them se cilën. Por nuk ka ecur mirë”, thotë ai. Ndërkohë, operacionet e monedhës Bitcon në qytezën Rockdale vazhdojnë punën 24 orë në ditë gjatë shtatë ditëve të javës.